Sipilä lähti toimittamaan hallituksensa eronpyyntöä presidentille 13. kesäkuuta. Tieto hallituksen pelastumisesta oli tullut jo päivää aikaisemmin.

Peräkonttikohu nousi puheenaiheeksi eduskunnassa torstaina.

Perussuomalaisten hajoamiseen liittyvistä yksityiskohdista on tihkunut jälleen uusia tietoja.

Iltalehden tietojen mukaan pääministeri Juha Sipilän (kesk) tiedossa oli jo maanantaipäivällä 12. kesäkuuta, että perussuomalaisista irtoavalla ryhmällä on kasassa parisenkymmentä kansanedustajaa.

Samaan aikaan Sipilä sai juridista selkänojaa sille, että ryhmä voi tulla hallitukseen ilman, että Sipilän tarvitsee jättää eronpyyntöä tasavallan presidentille Sauli Niinistölle.

Sipilä kapusi siitä huolimatta tiistaina 13. kesäkuuta Helsingissä Scanwingsin Cessna 525A CitationJet CJ2+ -liikesuihkukoneeseen ja lensi kohti Naantalia jättämään hallituksensa eronpyyntöä presidentille.

Kuvan uuden ryhmän perustamisasiakirjasta Sipilä sai tiistaina kello 12:n ja kello 13:n välillä - siis jo ennen kuin hän astui lentokoneen puikkoihin.

- Se oli kännykällä otettu kuva pöytäkirjasta, joka sitten tulostettiin mukaan minulle, toimittaja Lauri Nurmen kirjassa Perussuomalaisten hajoamisen historia lainataan Sipilän STT:lle antamaa lausuntoa.

Sipilä on kertonut keskustelleensa tiistaina noin kello 14.30 perussuomalaisista irtautuneen eduskuntaryhmän puheenjohtajan Simon Elon kanssa, minkä jälkeen hallituskriisi raukesi.

Kiisti valehteluväitteen

Nurmen kirjan julkaisun jälkeen kuumaksi kysymykseksi on noussut, puhuiko Sipilä totta eduskunnan tiedonantokeskustelussa 19. kesäkuuta, kun hän muun muassa sanoi, että " olisihan se ennenkuulumatonta miettiä puolueen puoluekokouksen mahdollisia lopputuloksia ja tehdä siihen suunnitelma etukäteen”.

Sipilä kiisti valehtelusyytökset eduskunnassa torstaina ja sanoi, että hallitus sai vasta sunnuntai-iltana 11. kesäkuuta ”joitakin viitteitä, että liikehdintää on tapahtumassa”.

Aiemmin Sipilä on kertonut kuulleensa ensimmäistä kertaa ”jotakin mietintää” perussuomalaisista irtautuvasta ryhmästä sunnuntai-iltana. Keskustelut uudesta eduskuntaryhmästä alkoivat Sipilän mukaan ”voimistua” seuraavana päivänä.

Sipilä oli saanut tietoonsa muutakin kuin mietintää, sillä ulkoministeri Timo Soinin valtiosihteeri Samuli Virtanen vieraili pääministerin virka-asunnolla Kesärannassa sunnuntaipäivällä.

Virtanen oli käynyt sunnuntaina puoliltapäivin 20 minuuttia kestäneen puhelinkeskustelun Jussi Niinistön erityisavustajan Petteri Leinon kanssa, jonka aikana he jakoivat perussuomalaiset kolmeen kategoriaan: kovan linjan halla-aholaisiin (seitsemän edustajaa), terholaisiin (22 edustajaa) sekä harmaaseen vyöhykkeeseen (kahdeksan edustajaa).

Pääministeri Juha Sipilä kertoi medialle Turun lentoasemalla 13. kesäkuuta, että hallituskriisi oli ohi, koska perussuomalaisista oli irtautunut uusi eduskuntaryhmä. ALL OVER PRESS

Avustajien erikoiset lausunnot

Iltalehti ja Aamulehti uutisoivat torstaina, että Virtanen poistui Kesärannasta auton peräkontissa mediahuomiota välttääkseen.

Sipilän poliittinen erityisavustaja Riina Nevamäki kiisti Iltalehdelle keskiviikkona, että Virtanen olisi poistunut Kesärannasta auton peräkontissa, ja ilmoitti pitävänsä väitettä ”aivan uskomattomana”. Nevamäen lausunto vaikuttaa erikoiselta ottaen huomioon, että Iltalehden ja Aamulehden lähteiden lisäksi Tiina Elovaara (sin) on vahvistanut asian. Ilta-Sanomat uutisoi valtiosihteerin takakonttiin sullomisesta torstai-iltana.

Elovaara perusteli blogissaan Virtasen erikoista poistumistapaa sillä, että ”tilanne oli vakavin mahdollinen ja tietovuoto kansanedustajien siirtymisestä oli liian suuri”.

Sipilän näkökulmasta sunnuntaina oltiin siis vasta mietintäasteella, mutta Elovaara piti tilannetta äärimmäisen vakavana.

Virtanen puolestaan kiisti Uuden Suomen blogissaan " En osallistu valheisiin " että hän olisi ollut " tiiviisti yhteydessä pääministeriin perussuomalaisten puoluekokousviikonlopun aikana ja välittänyt hänelle tietoja suunnitelman etenemisestä”.

Siitä Virtanen ei maininnut mitään, että hän oli käynyt jo Kesärannassa kokoustamassa samana päivänä, jolloin perussuomalaisten uusi puheenjohtaja Jussi Halla-aho piti linjapuheensa Jyväskylässä.

Kommentti seurustelutilaisuudessa

Sipilä kertoi eduskunnassa, että Virtanen oli käynyt Kesärannassa ”lyhyesti piipahtamassa”, ja huomautti niin Iltalehdelle kuin kansanedustajillekin kertoneensa Virtasen vierailusta aikaisemminkin.

Suomen Kuvalehden politiikan toimittaja Tuomo Lappalainen kirjoitti Twitterissä muistiinpanoihinsa perustuen, että Sipilä oli maininnut toimittajatilaisuudessa Kesärannassa 14. kesäkuuta keskustelleensa puoluekokousviikonloppuna Virtasen kanssa.

Kesärannassa vuosittain järjestettävässä tilaisuudessa ei ole kyse virallisesta tiedotustilaisuudesta, vaan vapaamuotoisesta illanvietosta, jonka kuluessa pääministereillä ei ole tapana antaa virallisia lausuntoja.

Nurmi ihmettelee kirjassaan, miksi toimittajatilaisuutta ei peruttu, vaikka maassa piti olla käynnissä hallituskriisi: Nurmi sai sähköpostissa vahvistuksen ilmoittautumiselleen tilaisuuteen samana päivänä, kun Sipilä ja valtiovarainministeri Petteri Orpo katkaisivat yhteistyön Halla-ahon perussuomalaisten kanssa eli maanantaina 12. kesäkuuta.

- Keskustelut käyty. Yhteinen esityksemme keskustan ja kokoomuksen eduskuntaryhmille: ei edellytyksiä jatkaa yhteistyötä Halla-ahon johtaman PS:n kanssa, Sipilä ja Orpo tviittasivat 12. kesäkuuta kello 14.06.

Iltalehden uusien tietojen mukaan siis hallituksen nokkamiesten tiedossa oli jo paria tuntia ennen Twitter-viestien lähettämistä, että enemmistöhallitus oli kasassa, koska uuteen ryhmään oli lupautunut parisenkymmentä kansanedustajaa.

Hallituksen erokirjeen Sipilä kertoi polttaneensa Kesärannan saunan takassa tiistai-iltana hallituskriisin päätyttyä.

Juttua tarkennettu 11.11. kello 12.01: Sipilä oli maininnut toimittajatilaisuudessa 14. kesäkuuta keskustelleensa puoluekokousviikonloppuna Virtasen kanssa. Alun perin jutussa luki, että Sipilä olisi maininnut toimittajatilaisuudessa Virtasen Kesärannan-vierailusta.